Štefan Toma

Prof. RNDr. **Štefan Toma**, DrSc. (* 11. september 1937, Veľké Uherce) je slovenský chemik a vysokoškolský pedagóg.

## Životopis
V rokoch 19521955 študoval na JSŠ v Prievidzi, kde maturoval. V roku 1955 študoval chémiu na Prírodovedeckej fakulte Univerzity Komenského v Bratislave (PríF UK), ktorú ukončil v roku 1960.

Po absolvovaní vysokej školy nastúpil na Katedru organickej chémie PriF UK ako asistent. Na tejto katedre pôsobil až do roku 2013, keď sa stal emeritným profesorom. V roku 1966 na Prírodovedeckej fakulte UK obhájil kandidátsku dizertačnú prácu z oblasti chémie ferocénu, prípravy jeho nových derivátov a získal vedecko-pedagogický titul CSc. V roku 1966 po rigoróznej skúške získal titul RNDr. V roku 1969 sa habilitoval na docenta organickej chémie. Vnútromolekulová Michaelova adícia ako metóda prípravy [m]metalocenofánov bola témou jeho doktorskej dizertácie, ktorú obhájil v roku 1982 a stal sa doktorom chemických vied (DrSc.), vedný odbor organická chémia. Od roku 1983 je univerzitným profesorom v odbore organická chémia na PriF UK. V rokoch 19701971 absolvoval študijný pobyt na University of Strathclyde Glasgow, Spojené kráľovstvo. V rokoch 19761995 a 19992003 zastával funkciu vedúceho katedry organickej chémie na PriF UK. Dekanom Prírodovedeckej fakulty Univerzity Komenského v Bratislave bol v rokoch 19861991. Od roku 1981 bol vedeckým tajomníkom Slovenskej chemickej spoločnosti (SCHS) a v rokoch 19881990 jej predsedom.

## Dielo
Profesor Štefan Toma je priekopníkom zavádzania nových metód organickej syntézy nielen na Slovensku, ale aj v bývalom Česko-Slovensku. Okrem chémie organokovových zlúčenín sa profesor Toma veľkou mierou zaslúžil o rozvoj fotochémie, sonochémie, využitia mikrovlnného žiarenia v organickej syntéze, organokatalýzy a využitia iónových kvapalín. Venoval sa aj syntéze a aplikáciám nových chirálnych ferocénových ligandov a organokatalyzátorov v stereoselektívnej syntéze. Je autorom a spoluautorom viac ako 260 pôvodných vedeckých prác. Výsledky svojej vedeckej práce prezentoval na zahraničných univerzitách v Dijone, Štrasburgu, Grenoble, Paríži, Yorku, Kolíne, Nottinghame, Aachene, Grazi, Šige, Coventry, Bologni. Bol členom redakčnej rady medzinárodného časopisu *[[Applied Organometallic Chemistry]]*.

## Knižné publikácie (výber)
* ELEČKO, Pavol, Štefan TOMA a Pavol HRNČIAR. Úvod do mechanizmov organických látok. Bratislava: SPN, 1969.
* ELEČKO, Pavol a Štefan TOMA. Mechanizmy organických reakcií. Bratislava: Univ. Komenského, 1978, 3.
* PETROVIČ, Pavel, Václav HABER a Štefan TOMA. Zaklady Koordinacnej Chemie: ..., Vaclav Haber,Štefan Toma. Bratislava: Univ. Komenského, 1983.
* TOMA, Štefan, Radovan ŠEBESTA a Ján CVENGROŠ. Chémia a využitie organokovových zlúčenín [CD-ROM]. Bratislava: Omega Info, 2007. Chemická literatúra, 12. ISBN 978-80-89337-00-2.
* ŠEBESTA, Radovan a Štefan TOMA. Mechanizmy organických reakcií. Bratislava: Univerzita Komenského v Bratislave, 2015. ISBN 978-80-223-3600-0.
* PUTALA, Martin a Štefan TOMA. Štruktúra a reaktivita organických zlúčenín. Bratislava: Univerzita Komenského v Bratislave, 2015. ISBN 978-80-223-3813-4.
* SUTORIS, Viktor, Pavol ELEČKO a Štefan TOMA. Základné cvičenie z organickej chémie. 2., preprac. vyd. Bratislava: SPN, 1972.

## Ocenenia (výber)
* Zlatá medaila Prírodovedeckej fakulty UK
* Zlatá medaila UK
* Zlatá medaila SCHS 
* Hanušova medaila ČSCHS

## Referencie

## Externé odkazy
* Práce Štefana Tomu na Research Gate

Kategória:Osobnosti z Veľkých Uheriec
Kategória:Slovenskí chemici
Kategória:Slovenskí vysokoškolskí pedagógovia
Kategória:Slovenskí univerzitní profesori
Kategória:Dekani Prírodovedeckej fakulty Univerzity Komenského v Bratislave
Kategória:Vyučujúci na Prírodovedeckej fakulte Univerzity Komenského v Bratislave
Kategória:Absolventi Prírodovedeckej fakulty Univerzity Komenského